Lavanda este o plantă cu flori mici și parfumate, care decorează minunat grădinile sau terasele.
Pe lângă frumusețe și mirosul plăcut, lavanda este apreciată încă din cele mai vechi timpuri pentru proprietățile sale terapeutice.
Lavanda are multiple beneficii pentru sănătate, fiind folosită în producția de uleiuri esențiale, ceaiuri și produse cosmetice.
Totodată, florile de lavandă sunt folosite și în bucătărie, pentru a aromatiza prăjituri, ceaiuri, siropuri sau alte preparate culinare.
În plus, lavanda poate fi sădită alături de alte plante pentru a le proteja împotriva dăunătorilor.
De asemenea, este cunoscut faptul că lavanda poate ține la distanță țânțarii, fiind de mare ajutor în serile călduroase de vară.
Când se plantează lavanda?
Lavanda adoră soarele, motiv pentru care este foarte important să fie plantată în zone în care poate beneficia de razele directe.
Lavanda poate fi crescută din semințe sau din butași, ultima variantă fiind mai ușoară și mai sigură.
Această plantă rezistă foarte bine la secetă, însă în primul an de la plantare trebuie să fie udată regulat.
Plantarea butașilor de lavandă în grădină se poate face începând cu luna aprilie până în octombrie.
În cazul semințelor, germinația optimă se obține la temperatura de 18-22 °C. Astfel, în grădină, este bine ca semințele de lavandă să fie semănate în perioada aprilie-mai.